**Happy Birthday, Mr. President** (*Su gimimo diena, pone Prezidente*) – aktorės ir dainininkės Merlinos Monro 1962 m. gegužės 19 d. (šeštadienį) prezidentui Džonui F. Kenedžiui jo 45-ojo gimtadienio proga atlikta daina. Merlina Monro ją sudainavo taip jausmingai, kad spaudoje iš karto pasklido gandai apie jos ir prezidento romaną.

Atlikimas
---------

Merlina Monro dainuoja Džonui F. Kenedžiui jo gimtadienio šventėje
Monro aistringu, intymiu balsu Kenedžiui sudainavo sveikinamosios dainos „Happy Birthday to You" (*Su gimimo diena*) tekstą, pridurdama „Mr. President" (*pone Prezidente*). Dainuodama ji panaudojo klasikinės dainos „Thanks for the Memory" (*Ačiū už atsiminimą*) ištrauką, ją papildydama specialiai Kenedžiui skirtais naujais žodžiais:

> 
> Ačiū, pone Prezidente,  
> 
> Už visa, ką padarėte,  
> 
> Už mūšius, kuriuos laimėjote,  
> 
> Už tai, kaip susitvarkote su U.S. Steel  
> 
> Bei su daugybe mūsų problemų,  
> 
> Mes Jums labai dėkojame.
> 
> 
> 

Vėliau, kai buvo įneštas milžiniškas gimtadienio tortas, Kenedis užlipo ant scenos ir dėl Monro atliktos dainos versijos pajuokavo: „Dabar po tokio mielo, sveikata trykštančio „Happy Birthday" atlikimo galiu pasitraukti iš politikos", tokiu būdu duodamas užuominą apie prigludusią Monro suknelę ir jos seksualią išvaizdą.

Monro daina ir pasirodymas buvo dažnai prisimenami, tai buvo jos vienas paskutinių didelių viešų pasirodymų. Po trijų mėnesių, 1962 m. rugpjūčio 5 d. savo namuose ji buvo rasta negyva. Pirmoji ponia Žaklina Kenedi Onasis, retai lankydavusis Demokratų partijos renginiuose, šventės dieną su savo vaikais Džonu jaunesniuoju ir Kerolaina praleido Laudono medžioklinių žirgų šou.

Merlinai Monro akomponavo džiazo pianistas Henkas Džonsas.

Istorija
--------

Kenedžio gimtadienis 1962 m. gegužės 19 d. buvo švenčiamas Madison Skver Gardene, iškilmėse dalyvavo 15 000 žmonių, tarp jų – daug įžymybių. Renginys buvo suorganizuotas kaip didelė šventė lėšoms Demokratų partijai rinkti.

Įžymioji Merlinos Monro suknelė buvo pasiūta iš odos spalvos markizeto audinio ir papuošta 2500 netikrų briliantų. Suknelė buvo tokia aptempta, kad Merlinai Monro buvo sunku ją nusivilkti; be to, po suknele ji nebuvo nieko apsirengusi. Suknelės dizaineris – Žanas Lui.

Merliną Monro pristatė Piteris Lofordas. Jis nusprendė apsimesti, kad Monro vėluoja ir visą vakarą linksmino svečius, kol ji pasirodė scenoje. Kai ji galiausiai atėjo ir ją apšvietė prožektoriai, Lofordas paskelbė, kad atvyko „pavėlavusioji Merlina Monro" (kadangi ji netrukus mirė, išėjo nelemtas sutapimas: angl. *late* 'pavėlavusi (-ęs)' taip pat turi reikšmę 'velionė (-is)'). Monro nusimetė šermuonėlių kailinius, atidengė suknelę ir svečiai tiesiog aiktelėjo.

Šventę suorganizavo ir prodiusavo Brodvėjaus kompozitorius Ričardas Adleris, renginio choreografė – Kerolė Heini, žinoma iš miuziklo „Pižamų žaidimas" („The Pajama Game").

Įtaka
-----

Įžymiąją Merlinos Monro suknelę pasiuvo dizaineris Žanas Lui ir ji kainavo 1440,33 dolerio. 1999 m. suknelė buvo parduota už 1,26 mln. dolerių. 2016 m. lapkričio 17 d. aukcione Los Andžele nežinomas žmogus suknelę įsigijo už 4,8 mln. dolerių.

Vieną įžymiausių dainos parodijų atliko Madona, kuri TV laidos „Saturday Night Live" 18-o sezono 11-ame epizode ją parodijavo dainuodama „Happy Inauguration, Mr. President" (*Su inauguracija, pone Prezidente*) ir skyrė neseniai išrinktam prezidentui Bilui Klintonui, kurį vaidino Filas Hartmanas.

Ekscentriškoje 1992 m. komedijoje „Veino pasaulis" („Wayne’s World") Maikas Majersas, kaip pagrindinis veikėjas Veinas, telefonu atliko šią dainą filmo veikėjai, Veino draugei Kasandrai (aktorė Tija Karerė).

Serialo „Bręstantis blogis" 2-o sezono 11-ame epizode veikėja Skailerė (aktorė Ana Gan) savo viršininkui, kompanijos direktoriui Tedui Benekei gimtadienio proga parodijuoja Merlinos Monro dainą.

Merginų popgrupės „Spice Girls" narė Džerė Halivel princo Karolio 50-mečio proga (1998) atliko dainą, kur vietoj „Happy Birthday, Mr. President" (*Su gimimo diena, pone Prezidente*) sudainavo „Happy Birthday, Your Royal Highness" (*Su gimimo diena, Jūsų Karališkoji Aukštybe*).

Įžymųjį Merlinos Monro atlikimą amerikiečių muzikantė ir dainininkė Lana Del Rei 2012 m. atkūrė savo dainos „National Anthem" (*Nacionalinis himnas*) klipe.

Nuorodos
--------

* Merlina Monro atlieka „Happy Birthday, Mr. President" (YouTube svetainė)

Išnašos
-------

1. ↑  „Happy birthday Mr President, I'm a bit out of breath: Secret behind Marilyn Monroe's most memorable moment". *Mail Online*. Suarchyvuotas originalas 2016-03-04. Nuoroda tikrinta 2023-07-06.
2. ↑  Originalus tekstas:  

Thanks, Mr. President  

For all the things you’ve done  

The battles that you’ve won  

The way you deal with U.S. Steel  

And our problems by the ton  

We thank you so much
3. ↑  Marilyn Monroe Forever In Our Hearts (2014-05-19). „President Kennedy, JFK Comments on Marilyn Monroe's Happy Birthday". Suarchyvuota iš originalo 2019-04-28. Nuoroda tikrinta 2023-07-06.
4. ↑  „The Marilyn Monroe Collection Blog" (anglų). themarilynmonroecollection.blogspot.com. Suarchyvuota iš originalo 2017-05-23. Nuoroda tikrinta 2017-03-03.
5. ↑  BALLPARKS.com by Munsey and Suppes. „Madison Square Garden III". hockey.ballparks.com. Suarchyvuota iš originalo 2017-07-19. Nuoroda tikrinta 2023-07-06.
6. ↑  Branch, Taylor (2007). Parting the Waters: America in the King Years 1954-63, p. 590
7. 1 2  „Context". Suarchyvuota iš originalo 2017-05-23. Nuoroda tikrinta 2023-07-06.
8. ↑  „Jean Louis – Nude Illusionist  |  Colette Blog" (anglų). blog.colettehq.com. Suarchyvuota iš originalo 2016-03-07. Nuoroda tikrinta 2023-07-06. `{{cite web}}`: no-break space character in `|title=` at position 31 (pagalba)
9. ↑  „Musical composer, lyricist Richard Adler dies at 90". *CBC News* (anglų). Suarchyvuotas originalas 2012-12-21. Nuoroda tikrinta 2023-07-06.
10. ↑  „Monroe's dress from JFK birthday sells for $4.8 million at auction". *NBC News* (anglų). Suarchyvuotas originalas 2016-12-12. Nuoroda tikrinta 2023-07-06.
11. ↑  „Clinton Inaugural Gala". snltranscripts.jt.org. Suarchyvuota iš originalo 2017-05-27. Nuoroda tikrinta 2023-07-06.
12. ↑  Kris J (2012-07-02). „happy birthday mr president". Suarchyvuota iš originalo 2017-04-17. Nuoroda tikrinta 2023-07-06.
13. ↑  „Cover Story: Nifty at Fifty – Vol. 50 No. 20". *PEOPLE.com* (anglų). 1998-11-30. Suarchyvuotas originalas 2016-11-21. Nuoroda tikrinta 2023-07-06.
14. ↑  Gustavo Pezzini (2008-02-10). „Geri Halliwell - Singing Happy Birthday to Prince Charles". Suarchyvuota iš originalo 2018-04-05. Nuoroda tikrinta 2023-07-06.
15. ↑  „Lana Del Rey, 'National Anthem'". *Rolling Stone*. Suarchyvuotas originalas 2017-05-10. Nuoroda tikrinta 2023-07-06.

Pastabos
--------

1. ↑  *U. S. Steel* (*United States Steel Corporation*) – JAV plieno liejimo korporacija.